b'\n_START_ARTICLE_\nOuro Preto\n_START_SECTION_\nHistoria\n_START_PARAGRAPH_\n1600-luvun lopussa perustettu Ouro Preto oli Brasilian kultarynt\xc3\xa4yksen keskipisteit\xc3\xa4 1700-luvulla._NEWLINE_Ouro Preto on s\xc3\xa4ilytt\xc3\xa4nyt hyvin siirtomaa-aikaisen asunsa. Kaupungista l\xc3\xb6ytyy vain v\xc3\xa4h\xc3\xa4n merkkej\xc3\xa4 nykyaikaisesta kaupunkiasutuksesta. Kullalla koristellut kirkot ja brasilialaisen arkkitehdin ja kuvanveist\xc3\xa4j\xc3\xa4n Aleijadinhon ty\xc3\xb6t tekiv\xc3\xa4t kaupungista kuuluisan matkailukohteen. Ouro Preton taide olikin siirtomaa-ajalla kehittynyt ja siell\xc3\xa4 vaikuttivat Aleijadinhon lis\xc3\xa4ksi muiden muassa taidemaalari Mestre Athayde, Lobo de Mesquitan s\xc3\xa4velt\xc3\xa4j\xc3\xa4perhe ja runoilija Thomas Gonzaga._NEWLINE_Vuonna 1789 Ouro Pretosta k\xc3\xa4ynnistyi niin sanottu Inconfid\xc3\xaancia Mineira -liike, jonka tarkoituksena oli muodostaa Brasilian tasavalta ja irtautua em\xc3\xa4maasta Portugalista. Vuonna 1876 kaupunkiin perustettiin Escola de Minas (kaivostekniikkakoulu), joka asetti pohjan monille kaivosalan keksinn\xc3\xb6ille maassa. Ouro Preto oli osavaltionsa p\xc3\xa4\xc3\xa4kaupunki vuodesta 1822 vuoteen 1897, jolloin p\xc3\xa4\xc3\xa4kaupunki siirtyi Belo Horizonteen.'